Gandia fa balanç de Fitur 2022
24 gener 2022

## Gandia fa balanç de Fitur 202224 gener 2022Última actualització: 24 gener 2022

![](../gestion/img/f98beeed045fd3695c99a99590efcdf440661917b105f4ae1f547a2380796a49.jpg)  
  

**Vicent Mascarell**, regidor de Turisme, ha fet aquest matí balanç de la participació de Gandia a la Fira Internacional de Turisme de Madrid, **Fitur 2022**, un lloc que, assegura, ha servit per a negociar, generar oportunitats i fer promoció. En definitiva, essencial per generar atractiu turístic cap a Gandia.

“_Hem aprofitat per a vendre-hi les nostre fortaleses: un destí madur de sol i platja, però capaç d’adaptar-se als nous reptes. Amb el de la sostenibilitat ha quedat més que evident_”, ha explicat Mascarell.

La delegació gandiana hi va presentar les principals propostes. “_I el que vam presentar a Madrid no va ser fum (com diu el PP) s’hi va donar a conèixer el Gandia Arena, perquè a desembre es va adjudicar la redacció del projecte, i l’inici d’obres del Pla de Sostenibilitat, perquè la setmana passada es va firmar l’acte de replanteig_”. Mascarell ha recordat que el floriment del turisme al darrer segle s’ha adaptat als nous temps. “_Aquesta adaptació passa per la renovació, la sostenibilitat i la qualitat_”.

L’àmbit privat de Gandia també ha brillat a Fitur i, fruit d’això, dos empreses de la ciutat han sigut guardonades. La primera d’elles ha sigut _Inside_, una empresa d’innovació que gestiona més de 350 oficines d’informació de tota Espanya, amb el premi _FiturTech 2022_ a la categoria de Governança. La cadena hotelera _RH_ ha rebut el premi _Q de Qualitat Turística Espanyola_ i el segon premi de servei turístic _SICTED_, que dona el Ministeri.

Al llarg d’aquests dies ha hagut una agenda privada on s’ha intentat mantindre reunions amb els principals touroperadors i agències online de la nostra ciutat. Han sigut contactes que s’han realitzat per a tindre més presència en un mercat cada vegada més potent, com és l’online. Fruit d’això, s’ha acordat que l’última setmana del mes de març es celebrarà a Gandia el Congrés anual de _Team Group_, un grup compost per més de 600 agències de viatges de tota Espanya.

Al llarg de les properes setmanes es presentarà una oferta d’activitats per a la temporada turística “_El passat any ferem més de 350 activitats, mai s’havien concentrat tantes en tan poc de temps. Aquest any anem a superar la xifra_”, ha conclòs Mascarell.

[Twittear](https://twitter.com/share)